
[bookmark: TextBodyBegin]Euroopan parlamentti, joka
–	ottaa huomioon aiemmat päätöslauselmansa Iranista,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
A.	ottaa huomioon, että bahá’í-yhteisöä, jossa on 300 000 jäsentä ja jota ei ole tunnustettu perustuslaissa, vainotaan Iranissa vuonna 1991 laaditun muistion seurauksena järjestelmällisesti ja että tähän vainoon kuuluvat mielivaltaiset pidätykset ja vangitsemiset, tahdonvastaiset katoamiset, ihmisarvoisen hautaamisen epääminen, omaisuuden takavarikoinnit, koulutuksen ja työpaikan epääminen sekä vihaan yllyttäminen valtion valvomissa tiedotusvälineissä;
B.	toteaa, että Iranin viranomaiset ovat jatkuvasti voimistaneet bahá’í-yhteisön sortoa tekemällä joukkopidätyksiä, järjestämällä nopeutettuja oikeudenkäyntejä ja syyttämällä bahá’íta valheellisesti vakoilusta ja yhteistyöstä vieraan vallan toimijoiden kanssa;
C.	ottaa huomioon, että vuonna 2024 noin 1 200 bahá’íta joutui oikeustoimien kohteeksi tai vangittiin, että vangituista kaksi kolmasosaa oli naisia ja että 16 naista tuomittiin Hamedanissa ja Isfahanissa yhteensä 129 vuoden vankeusrangaistukseen ja kärsi kidutuksesta ja oikeudenmukaisen menettelyn vakavista rikkomuksista;
D.	toteaa, että viranomaiset ovat häpäisseet bahá’íden hautausmaita muun muassa Teheranissa, Ahvāzissa, Rafsanjanissa, Kermanissa ja Hamedanissa;
1.	tuomitsee jyrkästi bahá’í-yhteisön vainon kärjistymisen sekä kaikkien uskonnollisten ja etnisten vähemmistöjen ja naisten järjestelmällisen tukahduttamisen; kehottaa Irania lopettamaan välittömästi kaiken syrjinnän, häirinnän, pidätykset, omaisuuden takavarikoinnit ja perusoikeuksien rikkomisen;
2.	kehottaa painokkaasti Irania vapauttamaan välittömästi kaikki henkilöt, jotka on pidätetty uskontonsa, vakaumuksensa tai ihmisoikeuksien puolustamisen vuoksi tai uskontoon liittyvää herjausta tai kansallista turvallisuutta koskevien syytteiden nojalla, ja lopettamaan uskonnollisiin yhteisöihin kohdistamansa häirinnän ja väkivallan;
3.	ilmaisee syvän huolensa toimien kohdistamisesta bahá’í-naisiin, jotka kärsivät uskonnollisesta ja sukupuoleen perustuvasta vainosta ja joita on kaksi kolmasosaa vangituista bahá’ísta;
4.	vaatii Iranin viranomaisia kumoamaan Fariba Kamalabadin, Roya Sabetin, Anisa Fanaianin, Leila Adalatin, Nahid Behrouzin ja Mahvash Sabetin sekä kuuden Hamedanissa olevan bahá’í-naisen eli Zarrindokht Ahadzadehin, Farideh Ayyoubin, Noura Ayyoubin, Neda Mohebbin, Jaleh Rezaien ja Atefeh Zahedin tuomiot; kehottaa vapauttamaan Afshin Heyratianin ja Farhad Fahandejin;
5.	tuomitsee jyrkästi teloitusten määrän kasvun Iranissa; muistuttaa jälleen vastustavansa jyrkästi kuolemanrangaistusta ja kehottaa painokkaasti Irania keskeyttämään sen käytön poliittisen ja uskonnollisen sorron välineenä;
6.	tuomitsee painokkaasti bahá’íden hautausmaiden häpäisemisen, tuhoamisen ja takavarikoinnin ja hautajaisjuhlallisuuksien estämisen;
7.	vaatii Irania kumoamaan vuoden 1991 muistion ja sallimaan bahá’ílle pääsyn koulutukseen, työhön ja peruspalveluihin, keskeyttämään omaisuuden takavarikoinnit, palauttamaan kaiken takavarikoidun omaisuuden ja tarjoamaan uhreille oikeussuojakeinoja ja korvauksia;
8.	kehottaa EU:ta ja jäsenvaltioita ottamaan Iranin heikkenevän ihmisoikeustilanteen, erityisesti uskonnonvapauden rikkomukset, esille kaikissa vuoropuheluissa Iranin kanssa ja asettamaan pakotteita bahá’íta vainoaville iranilaisille tuomareille, syyttäjille ja tiedusteluviranomaisille;
9.	kehottaa jälleen neuvostoa nimeämään islamilaisen vallankumouskaartin terroristijärjestöksi ja ulottamaan EU:n pakotteet koskemaan kaikkia sen jäseniä ja ihmisoikeusloukkauksista vastuussa olevia tahoja;
10.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, jäsenvaltioiden hallituksille ja parlamenteille sekä Iranin islamilaisen tasavallan islamilaiselle neuvoa-antavalle kokoukselle, presidentin kanslialle ja korkeimman johtajan toimistolle.

